Frederick Cook

Frederick Albert Cook (10. kesäkuuta 1865 Hortonville, New York, Yhdysvallat – 5. elokuuta 1940 New Rochelle, New York, Yhdysvallat) oli yhdysvaltalainen naparetkeilijä ja tutkimusmatkailija, joka muistetaan perättömistä väitteistään, joiden mukaan hän olisi valloittanut ensimmäisenä Pohjoisnavan sekä Pohjois-Amerikan korkeimman vuoren Mount McKinleyn. Vaikka paljastuneet huijaukset mustasivatkin Cookin mainetta, häntä on myös arvostettu tutkimusmatkailijana.

Lapsuus 
Cook syntyi vuonna 1865 Hortonvillessä New Yorkin osavaltiossa Yhdysvaltoihin muuttaneen saksalaisen lääkärin pojaksi. Hän vietti nuoruutensa Catskill-vuorilla. Cook työskenteli ensin lääkärinä New Yorkissa. Kun hänen vaimonsa kuoli synnytyksessä, hän siirtyi tutkimusmatkailijaksi ja naparetkeilijäksi.

Alaskan tutkimusmatka 
Syyskuussa 1906 Cook teki tutkimusmatkan Alaskaan ja väitti kiivenneensä Edward Barrillin kanssa Mount McKinley -vuorelle. Hän esitti todisteeksi valloituksesta valokuvan, jonka kuvauspaikka kuitenkin tunnistettiin myöhemmin toiseksi, paljon matalammaksi vuorenhuipuksi.

Kilpailu Pohjoisnavan valloituksesta 
Vuonna 1908 Cook kilpaili Pohjoisnavan valloituksesta maanmiehensä Robert Pearyn kanssa. Hän oli aiemmin ollut erään Pearyn retkikunnan lääkärinä Grönlannissa. Cook lähti Ellesmerensaarelta kahden inuitin kanssa kohti napaa 20. maaliskuuta 1908. Hän palasi sivistyksen pariin seuraavana vuonna ja väitti käyneensä navalla 21. huhtikuuta 1908. Peary kiisti hänen väitteensä. Cook tuomittiin julkisuudessa huijariksi, kun asiaa tutkinut tieteellinen toimikunta totesi joulukuussa 1909, ettei hänellä ollut tarjota minkäänlaista näyttöä väitteidensä tueksi. Cookin kertomusta ei ole sittemmin pidetty vakavasti otettavana. Mukana olleiden inuitien mukaan hän oli todellisuudessa luovuttanut jo kahden päivän jälkeen. Cook kuitenkin väitti kuolemaansa asti puhuneensa totta. Myöhemmin myös Pearyn pääsy Pohjoisnavalle on asetettu kyseenalaiseksi.

Lähteet 

 Hadow, Pen: Pohjoisnavalle. Teoksessa:

Viitteet

Aiheesta muualla 

 
 
 

Yhdysvaltalaiset tutkimusmatkailijat
Naparetkeilijät
Huijarit
Vuonna 1865 syntyneet
Vuonna 1940 kuolleet